google/wiki40b huggingface dataset:
Γεώργιος Χαραλαμπίδης (Κύπριος υπουργός)

Βιογραφικά στοιχεία

Ο Γεώργιος Χαραλαμπίδης είναι κάτοχος μεταπτυχιακού τίτλου στην αναπτυξιακή διοίκηση.

Πολιτική διαδρομή

Υπηρέτης στην Επαρχιακή Διοίκηση Πάφου και στην Επαρχιακή Διοίκηση Λεμεσού. Την περίοδο 1985-1997 ήταν Έπαρχος Λευκωσίας. Επιπλέον, υπηρέτησε ως δύο χρόνια ως Αναπληρωτής Γενικός Διευθυντής του Υπουργείου Εσωτερικών. Ακόμη, εργάστηκε στο Υπουργείο Εργασίας και Κοινωνικών Ασφαλίσεων, στο Υπουργείο Παιδείας, στο Υπουργείο Εσωτερικών και στο Γραφείο Προγραμματισμού.
Στις 12 Νοεμβρίου 1997 διορίστηκε Υπουργός Άμυνας στην κυβέρνηση Γλαύκου Κληρίδη, θέση στην οποία παρέμεινες έως τις 27 Φεβρουαρίου 1998.
Ερνστ φομ Ρατ

Σπουδές και σταδιοδρομία

Ο φομ Ρατ γεννήθηκε στην Φρανκφούρτη επί του Μάιν (Frankfurt am Main)  στις 3 Ιουνίου 1909. Ήταν γιος του Γκούσταβ Ρατ, ανώτατου κρατικού αξιωματούχου. Ακολούθησε εγκύκλιες σπουδές στο Μπρέσλαου και στη συνέχεια σπούδασε Νομικά στη Βόννη, το Μόναχο και την Καινιξβέργη. Το 1932 προσχώρησε στο Εθνικοσοσιαλιστικό Κόμμα του Χίτλερ και έγινε διπλωμάτης καριέρας. Το 1934 εντάχθηκε στην παραστρατιωτική οργάνωση του Κόμματος SA και το 1935 στάλθηκε ως διπλωμάτης αρχικά στο Βουκουρέστι και στη συνέχεια στη Γερμανική Πρεσβεία στο Παρίσι.
Είναι γνωστό ότι το Ναζιστικό καθεστώς ήταν σφόδρα αντίθετο προς την ομοφυλοφιλία. Εν τούτοις, ο φομ Ρατ είχε ήδη γίνει αντικείμενο συζητήσεων σχετικά με τις σεξουαλικές του προτιμήσεις και πιστευόταν ότι ήταν ομοφυλόφιλος. Κάποιοι σύγχρονοι ιστορικοί τον θεωρούν ομοφυλόφιλο, ωστόσο δεν υπάρχουν σχετικές μαρτυρίες.

Δολοφονία και επακόλουθα

Ενώ ο φομ Ρατ υπηρετούσε στο Παρίσι, εφανίστηκε στην πρεσβεία ένας δεκαεπτάχρονος νεαρός, ονόματι Έρσελ Γκρίνσπαν (Herschel Grynszpan) και ζήτησε να δει κάποιον από το προσωπικό. Ο φομ Ρατ πήγε προς συνάντηση του νεαρού, ο οποίος, μόλις τον είδε, έβγαλε ένα περίστροφο και τον πυροβόλησε τρεις φορές στην κοιλιακή χώρα. Ο φομ Ρατ μεταφέρθηκε επειγόντως στο νοσοκομείο, όπου, παρά τις προσπάθειες των ιατρών, κατέληξε στις 9 Νοεμβρίου. Ο νεαρός συνελήφθη. Παρά το ότι τίποτε δεν είναι διαπιστωμένο με βεβαιότητα, η επικρατούσα εκδοχή είναι ότι ο νεαρός Έρσελ, καταγόμενος από οικογένεια Γερμανών Εβραίων, η οποία είχε διαταχθεί να "μετοικήσει" στην Πολωνία, έλαβε μια κάρτα από τη μητέρα του, η οποία εξηγώντας του την κατάσταση παραπονέθηκε ότι βρίσκονταν επί πολλές ημέρες σε άθλιες συνθήκες διαμονής και διατροφής (η Πολωνία αρνήθηκε να δεχθεί τους εκτοπιζόμενους με αποτέλεσμα να παραμένουν στα σύνορα υπό δριμύ ψύχος και υποσιτιζόμενοι). Ο Έρσελ, μη μπορώντας να αντιδράσει διαφορετικά, πήγε στην Πρεσβεία και δολοφόνησε τον φομ Ρατ.
Η δολοφονία του άσημου διπλωμάτη - μέλους του Κόμματος ήταν η αφορμή που περίμενε το καθεστώς του Χίτλερ: Ως επακόλουθο διατάχτηκε η καταδίωξη των Εβραίων σε όλη τη Γερμανία, η καταστροφή των καταστημάτων και των περιουσιών τους και η πυρπόληση των Εβραϊκών Συναγωγών. Το πογκρόμ αυτό, που έγινε στις 9 Νοεμβρίου 1938, επονομάστηκε Νύχτα των Κρυστάλλων (Kristallnacht) και σηματοδότησε την έναρξη του Ολοκαυτώματος.
Φιλίπ Κουστώ

Βιογραφία

Ο Φιλίπ Κουστώ γεννήθηκε στη Τουλόν το 1940. Καταδύθηκε πρώτα με ένα υδροπνεύμονα το 1945, όταν ήταν μόλις  4 ετών. 
Ο πατέρας του έφερε στο σπίτι μια μικροσκοπική έκδοση του υδροπνεύμονα είχε εφευρέσει μαζί με τον Εμίλ Γκανιάν  λίγα χρόνια πριν. Αν και ο Φιλίπ δεν είχε ακόμα μάθει να  κολυμπάει, ακολούθησε τον  πατέρα του μέσα στο νερό. 
Μεγαλώνοντας, περνούσε τις διακοπές από το  σχολείο στο θρυλικό πλοίο του πατέρα του, το Καλυψώ.
Ως έφηβος, άρχισε να δείχνει το ενδιαφέρον του για τις εξερευνήσεις. Αν και ο πατέρας του είχε αρχίσει να κάνει την καριέρα του στη  θάλασσα, ο Φιλίπ επιδίωξε να διεύρηνει τους ορίζοντες του στην αεροπλοία και άρχισε να μελετά την αεροδυναμική στην ηλικία των 16, που θα τον φέρουν πρώτα ως αλεξίπτωτιστή, και στη συνέχεια, παίρνοντας άδεια χειριστή αεροπλάνου σε νεαρή ηλικία.

Καριέρα

Ο Φιλίπ Κουστώ πέρασε δύο χρόνια στο γαλλικό Ναυτικό κατά τον πόλεμο της Αλγερίας ως χειριστής σόναρ και μέλος του πληρώματος του πλοίου Νορμανδία, αργότερα θα πάρει το πτυχίο του στην επιστήμη και πέρασε άλλη μια χρονιά στο MIT, και στη συνέχεια πήγε στο Παρίσι για 
να εκπαιδεύτει στην κινηματογράφιση. 
Ο Φιλίπ θα πάρει μέρος ως ωκεανοναύτης το 1965 στο πείραμα Κονσέλφ 3 και το οποίο αφορούσε την υποβρύχια διαμονή σε βάθος 325 ποδιών. 
Εκτός από τα καθήκοντά του ως Ωκεανοναύτης, ήταν και υποβρύχιος φωτογράφος και έκανε όλες τις υποβρύχιες κινηματογράφησεις, οι οποίες έγιναν μετά ένα ντοκιμαντέρ του  National Geographic, που προβλήθηκε το 1966.
Τον Φεβρουάριο  του 1967 ο Φιλίπ Κουστώ συνόδευσε τον πατέρα του στο Καλυψώ σε μια αποστολή για να κινηματογραφήσουν τους καρχαρίες στην  Ερυθρά Θάλασσα και τον Ινδικό Ωκεανό. Εκτός του ότι ήταν ο κύριος φωτογράφος για την αποστολή, ο Κουστώ εξιστορεί και την εμπειρία του στο βιβλίο "Shark: Splendid Savage of the Sea" το 1970.

Προσωπική ζωή

Ο Φιλίπ Κουστώ γνώρισε την Τζάνις Σάλιβαν σε μια κατάμεστη αίθουσα χορού σε ένα ξενοδοχείο στη Νέα Υόρκη, τον Φεβρουάριο του 1966. 
Ήταν ένα μοντέλο με καταγωγή από το Λος Άντζελες και η οποία εργάζονταν στη Νέα Υόρκη. 
Στις 10 Φεβρουαρίου 1967 θα παντρεύτουν στο Παρίσι, 
Η Σάλιβαν ακολούθησε τον  Φιλίπ στις περισσότερες από τις αποστολές του πατέρα του (20 από τις 26 αποστολές γυρισμάτων που διήρκεσαν 13 χρόνια). 
Είχαν δύο παιδιά, την Αλεξάνδρα Κουστώ και τον Φιλίπ Κουστώ τον Νεότερο.

Θάνατος

Ο Φιλίπ Κουστώ θα πεθάνει σε ηλικία 38 ετών το 1979, όταν  το υδροπλάνο στο οποίο ήταν πιλότος ο ίδιος, συνετρίβη στις όχθες του ποταμού Τάγου της Λισαβώνας, πεφτόντας με την μύτη με υψηλή ταχύτητα. 
Το υδροπλάνο συνετρίβη εξαιτίας της παράλειψης ελέγχου για τυχόν διαρροές πριν την απογειώση του. Ο έλικας κόπηκε  από τον κινητήρα και ο Κουστώ σκοτώθηκε αμέσως. Όλοι οι  άλλοι επιβαίνοντες του σκάφους επέζησαν. 
Ο γιος του Φιλίπ Κουστώ Τζούνιορ γεννήθηκε έξι μήνες αργότερα.
Στυλιανός Πανουργιάς

Βιογραφικά στοιχεία

Ήταν γιος του Πανουργιά Ν. Πανουργιά και αδερφός του ήταν ο διπλωμάτης Νάκος Πανουργιάς.  Υπήρξε αντιστράτηγος ε.α. Εξελέγη βουλευτής Φθιωτοφωκίδος το 1949 αντί του παραιτηθέντος Δημητρίου Χατζίσκου. 
Γιος του ήταν ο αξιωματικός του στρατού και πολιτικός Πανουργιάς Πανουργιάς καθώς και ο Μίμης Πανουργιάς, που σκοτώθηκε στον Γράμμο κατά τη διάρκεια του Εμφυλίου ως έφεδρος αξιωματικός ανθυπολοχαγός.
Ηρακλής Γερολάκκου

Ιστορία

Ο Ηρακλής ιδρύθηκε το 1948 με στόχο την απασχόληση των νέων σε πολιτιστικές και αθλητικές εκδηλώσεις. Μέχρι το 1972 συμμετείχε στις διοργανώσεις της ΕΠΟΠΛ, της οποίας υπήρξε ιδρυτικό μέλος. Το 1972 εγγράφηκε στις τάξεις της Κυπριακής Ομοσπονδίας Ποδοσφαίρου (ΚΟΠ) ως ομάδα Γ΄ κατηγορίας.
Rock You Like a Hurricane

Σχετικά

Έφτασε στην 25η θέση στο USA Billboard Hot 100.
Το 2000 μια διασκευή του τραγουδιού για το Moment of Glory κυκλοφόρησε με τον τίτλο "Hurricane 2000" και είναι το δεύτερο single του άλμπουμ.
Συμπεριελήφθηκε στο Acoustica με τον τίτλο "Hurricane 2001".
Επανεκτελέστηκε το 2011 για το Comeblack.
Αγγλικό πρωτάθλημα ποδοσφαίρου ανδρών 1999-00

Το πρωτάθλημα της περιόδου 1999-2000 ήταν το 8ο από την καθιέρωση της Πρέμιερ Λιγκ. Πρωταθλήτρια αναδείχθηκε η Μάντσεστερ Γιουνάιτεντ για 13η φορά στην ιστορία της ακολουθούμενη στη βαθμολογία από την Άρσεναλ. Θέση στο Champions League εξασφάλισε επίσης η Λίντς.
Σαϊτοπόλεμος

Ο σαϊτοπόλεμος είναι έθιμο το οποίο αναβιώνει στη Μεσσηνία κάθε Πάσχα.
Οι σαΐτες κατασκευάζονται από χαρτόνι δημιουργώντας έναν κύλινδρο και στην συνέχεια γεμίζονται από μείγμα μπαρουτιού και πετρελαίου, με αποτέλεσμα να βγαίνει μια έντονη φλόγα με δυνατό θόρυβο.
Ενώ επικρατεί η άποψη ότι οι σαΐτες χρησιμοποιήθηκαν από τους Μεσσήνιους κατά  την Ελληνική Επανάσταση, στην πραγματικότητα κάτι τέτοιο δεν αποδεικνύεται από καμία πηγή και είναι μια επινόηση ώστε να προσδώσει "επαναστατικό" κύρος στο έθιμο. Γραπτές αναφορές έχουμε για το τελευταίο τέταρτο του 19ου αιώνα όπου αναφέρεται ότι οι σαιτομάχοι κατέληγαν στον ποταμό Νέδοντα και επιδείδονταν στον σαιτοπόλεμο που συχνά μετατρέπονταν σε πραγματικό πόλεμο με πυρά :«Οι σαϊτολόγοι με φεσάκια στην κεφαλή και με κάπες ανταρτικές, έχοντας ανηρτημένους ντορβάδες γεμάτους από σαΐτες και με την σάλπιγγα και τον μασαλά, κατά την νύκτα πήγαιναν κατ' ενορίας παρά τον ποταμόν Νέδοντα, όπου εκεί δινόταν η μάχη, που πολλές φορές κατέληγε σε αληθινή με τα όπλα» («Καλαμάτα – Οδοιπορικό σε πλατείες και δρόμους της πόλης», σελ. 68, Αναστασία Μηλίτση – Νίκα, Χριστίνα Θεοφιλοπούλου – Στεφανούρη, ΓΑΚ – Αρχεία Νομού Μεσσηνίας. 2016 [β΄ έκδοση]). 
Το έθιμο έχει καθιερωθεί να γίνεται την Κυριακή του Πάσχα στην Καλαμάτα και στη Μεσσήνη . Εδώ και πλέον ένα αιώνα δεν είχε αναφερθεί κανένας τραυματισμός ή θάνατος ατόμου που παρακολουθούσε τον σαϊτοπόλεμο, παρά μόνο κάποιοι ελάχιστοι τραυματισμοί (εγκαύματα) των ίδιων των σαϊτολόγων. Λανθασμένα επικρατεί η άποψη ότι υπήρχαν ακρωτηριασμοί, αλλά αυτοί συνέβησαν από τις εκρήξεις βαρελότων. 
Για πολλές δεκαετίες ο σαϊτοπόλεμος διεξάγονταν σε χωμάτινα γήπεδα με περίφραξη και έτσι ο θεατής έβλεπε το έθιμο με ασφάλεια.Τα γήπεδα βρίσκονταν σε λαϊκές γειτονιές σχετικά στα όρια της πόλης με δύσκολη πρόσβαση ειδικά για άτομα που δεν ξέρουν την πόλη της Καλαμάτας. Η ραγδαία τουριστική προβολή της Καλαμάτας αναπόφευκτα παρέσυρε και τον σαϊτοπόλεμο όπου με την συγκυρία του πλαστικού χλοοτάπητα στα γήπεδα που φιλοξενούσαν κάποτε τον σαϊτοπόλεμο, το έθιμο μεταφέρθηκε στο κέντρο της πόλης στο κεντρικό δημοτικό πάρκινκ του Νέδοντα όπου ο θεατής ήταν αφύλαχτος. Η μεταφορά δικαιολογήθηκε επίσης από τον Δήμο και από το γεγονός ότι στις αρχές του αιώνα το έθιμο γινόταν στο κέντρο της πόλης.
Ο σαϊτοπόλεμος σήμερα περνάει μια κρίσιμη καμπή και πρέπει να αναθεωρηθεί ο τόπος διεξαγωγής και γενικώς οι όροι διεξαγωγής, καθώς το Πάσχα του 2019 (28/4/19) έχασε την ζωή του ένας 53χρονος εικονολήπτης που κατέγραφε το έθιμο, από μια σαϊτα που έφυγε από τα χέρια ενός σαϊτομάχου.
Σκυλάκι

Σκυλάκι ή Antirrhinum majus είναι πολυετές φυτό. Το ύψος του φτάνει τα 20 με 120 εκατοστά, έχει μακρόστενα σκούρα πράσινα φύλλα που το μήκος τους φτάνει έως 5 εκατοστά και ευδοκιμεί σε χώρες με μεσογειακό κλίμα. Το όνομα του οφείλεται στα άνθη του, που όταν πιέζονται ανοίγουν και σχηματίζουν ένα σχήμα, το οποίο ομοιάζει με τα σαγόνια ενός σκύλου.

Καλλιέργεια

Το σκυλάκι καλλιεργείται μέσω του σπόρου. Σπέρνεται είτε στις αρχές του φθινοπώρου, είτε στις αρχές της άνοιξης. Για ν' αναπτυχθεί χρειάζεται άφθονο ήλιο, καλά στραγγιζόμενο και δουλεμένο έδαφος. Μερικές ποικιλίες του μπορούν να ευδοκιμήσουν ακόμη και σε γλάστρες.

Ανθοφορία

Ανθοφορεί κυρίως κατά τη θερμή περίοδο,από τις αρχές της άνοιξης έως το τέλος του φθινοπώρου. Οι χαμηλές ποικιλίες ανθίζουν σε 10 περίπου εβδομάδες και σε 20 με 24 εβδομάδες οι ψηλές ποικιλίες. Τα άνθη του είναι μεγάλα και έχουν πολλές αποχρώσεις όπως κόκκινο, πορτοκαλί, κίτρινο και άσπρο. Επίσης, σχηματίζουν ταξιανθίες τύπου «στάχεις» επάκρια, επάνω στους επιμήκεις ζωηρούς βλαστούς του.

Πολλαπλασιασμός

Ο πολλαπλασιασμός του πραγματοποιείται σε σπορεία και μεταφυτεύεται όταν τα νεαρά φυτάρια φθάσουν το ύψος των 10 εκατοστών και αποκτήσουν 3 με 4 φύλλα. Μπορεί ο πολλαπλασιασμός τους να πραγματοποιηθεί και με μοσχεύματα, όμως, αυτό είναι δυνατό μονάχα σε συγκεκριμένες ποικιλίες.

Χρησιμότητα

Το σκυλάκι είναι ένα φυτό με καλλωπιστική αξία. Χρησιμοποιείται κυρίως στην κηποτεχνία για φύτευση παρτεριών, για τη δημιουργία ανθισμένων νησίδων σε συστάδες ή κατά σειρά μέσα σε χλοοτάπητες ή για φύτευση γλαστρών και ζαρντινιερών. Επίσης χρησιμοποιείται σε βραχόκηπους και οι χαμηλές ποικιλίες του δημιουργούν όμορφες μπορντούρες.
Παναγιώτης Μπαλτάκος

Βιογραφία

Ο Τάκης Μπαλτάκος είναι γόνος ακραιφνούς συντηρητικής, αλλά λαϊκής οικογένειας από τη Μάνη και ο πατέρας του είχε καφενείο στους Αμπελοκήπους. Μεγάλωσε δίπλα στο γήπεδο της Λεωφόρου Αλεξάνδρας και συνέδεσε την πορεία του με τον Παναθηναϊκό και με τον Αντώνη Σαμαρά. Ο Τάκης Μπαλτάκος σπούδασε νομική. Ακολουθούσε πολιτικά τον Α. Σαμαρά από το 1992 μέχρι και το 2014. Ήταν ο άνθρωπος που διατηρούσε άριστες σχέσεις με τον Κώστα Καραμανλή και στενές φιλικές σχέσεις με τον Αντώνη Σαμαρά, επιτυγχάνοντας να συνδέει τις δύο ομάδες της Νέας Δημοκρατίας.

Υπόθεση υπόγειων συνομιλιών με τον Ηλία Κασιδιάρη

Στη συνομιλία που ο Κασιδιάρης βιντεοσκόπησε κρυφά, ο Τάκης Μπαλτάκος εμφανίζεται να λέει πως οι ανακριτές της υπόθεσης της Χρυσής Αυγής δεν είχαν κανένα στοιχείο για την προφυλάκιση στελεχών της οργάνωσης και πως οι υπουργοί Δένδιας και Αθανασίου έγιναν αποδέκτες της οργής του Αντώνη Σαμαρά όταν δεν προφυλακίστηκαν οι πρώτοι υπόδικοι βουλευτές της ΧΑ.

Ίδρυση κόμματος Εθνικής Ενότητας

Στις 8 Απριλίου 2016, ο Τάκης Μπαλτάκος μαζί με τον Γιώργο Καρατζαφέρη ίδρυσαν τον πολικό φορέα Εθνική Ενότητα. Εκείνη τη μέρα ο Τάκης Μπαλτάκος, έκανε προσκλητήριο σε πρώην βουλευτές της Ν.Δ., των ΑΝΕΛ ακόμη και της Χρυσής Αυγής, εφόσον έχουν αποχωρήσει και έχουν διαγραφεί από το κόμμα, ώστε να ενταχθούν στο νέο φορέα.

Ίδρυση Δύναμης Ελληνισμού και διαγραφή

Τον Ιούλιο του 2018 ανακοίνωσε μαζί με τον πρώην βουλευτή των ΑΝΕΛ, Δημήτρη Καμμένο, την ίδρυση κόμματος, στο οποίο θα είναι γενικός γραμματέας ο ίδιος και πρόεδρος ο Δ. Καμμένος. Τον Οκτώβριο του ίδιου έτους ανακοινώθηκε ότι το όνομα του κόμματος είναι Δύναμη Ελληνισμού.
Τον Νοέμβριο του 2018 δήλωσε πως θα είναι υποψήφιος δημαρχος Αθηναίων με τη Δύναμη Ελληνισμού. Ωστόσο, τον Μάρτιο του 2019 γνωστοποίησε την υποψηφιότητά του με τους Ανεξάρτητους Έλληνες για το Ευρωπαϊκό Κοινοβούλιο και ο Δημήτρης Καμμένος τον διέγραψε από τη Δύναμη Ελληνισμού.
Μέρλιν (κύκλος 2)

Ο Κύκλος δύο του Μέρλιν, είναι μια Βρετανική τηλεοπτική σειρά φαντασίας που ξεκίνησε στις 19 Σεπτεμβρίου του 2009 και τελείωσε στις 19 Δεκεμβρίου του 2009. Τα μόνιμα μέλη του καστ του δεύτερου κύκλου περιλαμβάνουν τους Κόλιν Μόργκαν, Μπράντλεϊ Τζέιμς, Κέιτι ΜακΓκράθ, Έιντζελ Κόλμπι, Άντονι Χεντ, Ρίτσαρντ Γουίλσον, και Τζον Χερτ ως τη φωνή του Μέγα Δράκου. Ο κύκλος δύο περιέχει δεκατρία επεισόδια και είχε 5,77 εκατομμύρια θεατές στην πρεμιέρα του και 6,64 εκατομμύρια θεατές στο φινάλε της σειράς.
Το BBC ανανέωσε τη σειρά για τον τρίτο κύκλο ο οποίος έκανε πρεμιέρα στις 11 Σεπτεμβρίου του 2010.

Πλοκή

Ο Μέρλιν πρέπει να συνεχίσει το πεπρωμένο να προστατεύει το Κάμελοτ και το νεαρό Πρίγκιπα Άρθουρ χρησιμοποιώντας το ξεχωριστό του χάρισμα: τη μαγεία. Ωστόσο, ο Βασιλιάς Ούθερ έχει απαγορεύσει την άσκηση μαγείας και ο Μέρλιν πρέπει να κρατήσει τα ταλέντα του κρυφά με την απειλή του θανάτου.
Δεδομένου ότι πολλοί κίνδυνοι απειλούν τη μυθική πόλη, ο Άρθουρ, με το Μέρλιν στο πλευρό του, πρέπει να δείξει μεγάλο θάρρος και επιδεξιότητα για να υπερασπιστεί το βασίλειο.
Ο Γάιος, ο γιατρός της αυλής, συνεχίζει να παρέχει στο Μέρλιν βοήθεια και καθοδήγηση. Η Γκουέν είναι, όπως πάντα, μια πιστή φίλη με το Μέρλιν, βοηθώντας όπου μπορεί στις περιπέτειες του με τον Άρθουρ.
Η Μοργκάνα, η κηδεμονευομένη του βασιλιά, είναι όλο και περισσότερο από τα όνειρά της. Εν τω μεταξύ ο Μέγας Δράκος παραμένει κάτω από το κάστρο, δίνοντας ιδιαίτερη προσοχή στις περιπέτειες του νεαρού μας μάγου. Ο Λάνσελοτ επιστρέφει.
Ούγκο Μπέττι

Βιογραφία

Ο Μπέττι γεννήθηκε στο Καμερίνο, πόλη της Κεντρικής Ιταλίας, την εποχή που ο πατέρας του, ο Τούλιο Μπέττι, ήταν αγροτικός γιατρός στην περιοχή. Το 1901 ο πατέρας του διορίστηκε στο νοσοκομείο της Πάρμας και μετακόμισαν οικογενειακώς. 
Φοιτούσε στη Νομική σχολή της της Πάρμας όταν ξέσπασε ο Α' Παγκόσμιος Πόλεμος και κατατάχθηκε εθελοντής. Πιάστηκε αιχμάλωτος και φυλακίστηκε στο Ράστατ της Γερμανίας. Μετά το πέρας του πολέμου τέλειωσε τις σπουδές του ΄και μπήκε στον δικαστικό κλάδο.
Είχε πάθος με το ποδόσφαιρο, έγινε ποδοσφαιριστής και παράγοντας στην ομάδα της Πάρμας. Είναι μάλιστα δικής του έμπνευσης η φανέλα που φορούν ακόμη και σήμερα οι ποδοσφαιριστές της, δηλ. λευκή με μαύρο σταυρό.
Δημοσίευσε την πρώτη συλλογή ποιημάτων του το 1922, με τίτλο Ο σκεπτικός βασιλιάς (Il re pensieroso). Τα ποιήματα είχαν γραφτεί το 1917-18, όσο ήταν αιχμάλωτος πολέμου. La Padrona, το πρώτο του θεατρικό έργο ανέβηκε το 1927. 
Το 1931, μετά τον γάμο του με την Αντρεΐνα Φροζίνι, μετακόμισε από την Πάρμα στη Ρώμη, όπου εργάστηκε ως εφέτης. Με το τέλος του Β' Παγκοσμίου Πολέμου εργάστηκε ως αρχειοθέτης στη βιβλιοθήκη του Υπουργείου Δικαιοσύνης.
Το 1945, μαζί με άλλους θεατρικούς συγγραφείς, ίδρυσε το Εθνικό Συνδικάτο Θεατρικών συγγραφέων (SNAD).
Τα έργα του σχηματοποιούν την πραγματικότητα, στηρίζονται στον συμβολισμό στοχεύοντας στο ποιητικό θέατρο. Ασχολείται με  τη δυσκολία διαχωρισμού του καλού από το κακό, την απόδοση ή μη μιας σωστής και αποτελεσματικής δικαιοσύνης, την ιδέα της Δικαιοσύνης και της ευθύνης για την ενοχή. Η προσοχή του εστιάζεται πάντα στην εσωτερική διάσταση του ανθρώπου. Σκοπός του είναι η παρουσίαση μιας κατάστασης που θα οδηγήσει στην εξομολόγηση και θα κάνει τον θεατή να εξετάσει τη συνείδησή του, να εξεγερθεί, να βρει το μονοπάτι που είναι σωστό να ακολουθήσει. Παρόλο που έγραψε αρκετά έργα κατά τη διάρκεια του φασισμού, τα πιο γνωστά του έργα γράφτηκαν τη δεκαετία του '40. Ως σημαντικότερο έργο του θεωρείται, στην Ιταλία και στο εξωτερικό, το Διαφθορά στο Υπουργείο Δικαιοσύνης (Corruzione al Palazzo di giustizia). Ανέβηκε για πρώτη φορά στη Ρώμη το 1949 και κέρδισε αμέσως 2 θεατρικά ιταλικά βραβεία. Το 1975 έγινε ταινία (στην Ελλάδα κυκλοφόρησε με τον τίτλο Διαφθορά στο μέγαρο της δικαιοσύνης) με πρωταγωνιστές τον Φράνκο Νέρο και τον Φερνάντο Ρέι.
Ο Μπέττι πέθανε από καρκίνο του οισοφάγου στα 61 του, σε μια κλινική της Ρώμης.
Στην Ελλάδα έγινε γνωστός μετά τον θάνατό του και αρχικά η κριτική δεν τον υποδέχτηκε ιδιαίτερα θερμά, στάση που άλλαξε στη συνέχεια. Το έργο του Η βασίλισσα και οι επαναστάτες ανέβηκε από τον Δημήτρη Μυράτ στο θέατρο Ρεξ. Το έργο  Έγκλημα στο Κατσικονήσι, σε μετάφραση Αθανασιάδη-Νόβα, ανέβηκε το 1959 στο Εθνικό από τον Μινωτή και την Κατίνα Παξινού και παίχτηκε, με διαφορετική διανομή, στο ραδιόφωνο της ΕΡΤ. Το έργο Τα όνειρά μας παίχτηκε το 1969 στο ραδιόφωνο. Το έργο του Μια όμορφη Κυριακή του Σεπτέμβρη, σε μετάφραση Αλέκας Κατσέλη ηχογραφήθηκε για το ραδιόφωνο από την Μαίρη Αρώνη και παίχτηκε αργότερα (με άλλη διανομή) στην κρατική τηλεόραση. Στην κρατική τηλεόραση παίχτηκε το 1985 το έργο Η ανταπόκριση με πρωταγωνιστές τον Νίκο Κούρκουλο και τον Γιώργο Μιχαλακόπουλο.
Μεταλλάκτης θερμοκρασίας

Ο όρος μεταλλάκτης θερμοκρασίας αναφέρεται σε μια κατηγορία επιστημονικών οργάνων που χρησιμοποιούνται στην μέτρηση του φυσικού μεγέθους της θερμοκρασίας. Για την μέτρηση της θερμοκρασίας χρησιμοποιούμε τις ιδιότητες των σωμάτων που μεταβάλλονται ανάλογα με αυτή, π.χ. μεταβολή όγκου υγρού, ηλεκτρική αντίσταση μετάλλου, ακτινοβολία μέλανος σώματος κτλ. Για το συνήθες όργανο μέτρησης της θερμοκρασίας, βλέπε Θερμόμετρο.
Μίλβα Καλογεράκου

Καριέρα

Έκανε τα πρώτα της βήματα στο χώρο της υδατοσφαίρισης από πολύ μικρή ηλικία στις ακαδημίες του Ολυμπιακού Πειραιώς, στον οποίο υπέγραψε και το πρώτο της επαγγελματικό συμβόλαιο.
Η Μίλβα Καλογεράκου έχει κατακτήσει μέχρι στιγμής με την ομάδα του Ολυμπιακού δύο πρωταθλήματα Ελλάδας νεανίδων (2013, 2015), τρία πρωταθλήματα Ελλάδας νέων γυναικών (2013, 2014, 2015), δύο πρωταθλήματα Ελλάδας γυναικών (2014, 2015), ένα Πρωτάθλημα Ευρώπης Γυναικών (2015) κι ένα Κύπελλο Κυπελλούχων Len Trophy (2014).
Η Μίλβα Καλογεράκου παραμένει στην ομάδα του Πειραιά μέχρι και σήμερα.

Διεθνείς συμμετοχές

Η Μίλβα Καλογεράκου είναι διεθνής με την εθνική ομάδα υδατοσφαίρισης νεανίδων της Ελλάδας. Το 2013 ήταν μέλος της ομάδας της εθνικής Ελλάδος νεανίδων που νίκησε στον μεγάλο τελικό του Ευρωπαϊκού Πρωταθλήματος υδατοσφαίρισης Νεανίδων 2013 την Ισπανία με 8-5 και κατέκτησε το τρόπαιο.
Android Gingerbread

Το Android 2.3-2.3.7 "Gingerbread" είναι μια έκδοση λειτουργικού συστήματος του Android που αναπτύχθηκε από την Google, και κυκλοφόρησε τον Δεκέμβριο του 2010. Η κυκλοφορία του Gingerbread εισήγαγε και υποστήριξε την επικοινωνία κοντινού πεδίου (NFC), που χρησιμοποιείται σε πληρωμές μέσω κινητών, και το Session Initiation Protocol (SIP), που χρησιμοποιείται στην τηλεφωνία VoIP τηλεφωνία μέσω internet.
Η διεπαφή χρήστη του Gingerbread είχε τελειοποιηθεί με πολλούς τρόπους, πράγμα που καθιστά ευκολότερη και πιο γρήγορη στη χρήση και πιο αποδοτική ενεργειακά. Η απλοποιημένη παλέτα χρωμάτων έδωσε ζωντάνια και αντίθεση στη μπάρα ειδοποιήσεων, τα μενού και τα άλλα στοιχεία διεπαφής χρήστη. Οι βελτιώσεις στα μενού και τις ρυθμίσεις οδήγησαν στην ευκολότερη πλοήγηση και τον έλεγχο του συστήματος.
Το έξυπνο τηλέφωνο Nexus S, που κυκλοφόρησε το 2010, ήταν το πρώτο τηλέφωνο από τη σειρά Google Nexus που έτρεξε το Gingerbread, και επίσης η πρώτη από τη σειρά με ενσωματωμένη λειτουργία NFC.
Το Gingerbread χρησιμοποιεί την έκδοση 2.6.35 του πυρήνα του Linux.
Ως τις 5 Σεπτεμβρίου 2016, τα στατιστικά στοιχεία που εκδίδονται από την Google αναφέρουν ότι το 1,5% όλων των συσκευών Android με πρόσβαση στο Google Play τρέχουν το Gingerbread.
Αίθη

Στην ελληνική μυθολογία Αίθη ήταν το όνομα της κοκκινόξανθης φοράδας που χάρισε ο βασιλέας της Σικυώνας Εχέπωλος στον Αγαμέμνονα για να τον πείσει να μη λάβει μέρος στον Τρωικό Πόλεμο. Αφού ο Αγαμέμνονας μετέσχε τελικώς στον πόλεμο αυτό, πήρε και την Αίθη μαζί του.
Στους αγώνες που διοργανώθηκαν κατά τη διάρκεια της πολιορκίας της Τροίας για να τιμηθεί ο νεκρός Πάτροκλος, ο Μενέλαος, ως αδελφός του Αγαμέμνονα, έζεψε την Αίθη στο άρμα του μαζί με το άλογό του, τον Πόδαργο, και έτσι νίκησε ξεπερνώντας ισχυρούς αντιπάλους, όπως τον Εύμηλο, τον Διομήδη και τον Αντίλοχο.
Μπορντζ Μπου Αρερίντζ

Γεωγραφία, Ιστορία

Η πόλη βρίσκεται στην Βόρεια Αλγερία και διοικητικά ανήκει στον νομό (ουϊλάγια) Μπορντ Μπου Αρρερίτζ που είναι και η πρωτεύουσα του. Η πόλη έχει κατεληφθεί από τους Άραβες (7ος αιώνας) και αργότερα τον 16ο αιώνα κατελήφθη από τους Τούρκους και το 1830 από τους Γάλλους, που την ίδια τύχη είχε και όλη η Αλγερία.Η επικρατέστερη θρησκεία είναι το Ισλάμ και οι επίσημες γλώσσες είναι τα γαλλικά και τα αραβικά.
Κάτω Καρυώτες Σαμοθράκης

Γεωγραφία - Αξιοθέατα

Οι Κάτω Καρυώτες βρίσκονται στα βόρεια του νησιού, ανάμεσα στην Παλαιόπολη και Θέρμα, απλωμένοι σε κατάφυτη περιοχή από πλατάνια, καστανιές, κερασιές, σφενδάμια, βελανιδιές και αγριοαχλαδιές, κοντά στους πρόποδες του όρους Σάος και έχουν θέα στη θάλασσα. Από το χωριό περνάει η επαρχιακή οδός Καμαριώτισσας - Πηγών Σαμοθράκης και απέχουν 8,7 χλμ. ΒΑ από τη Χώρα. Στα δυτικά του έχουν βρεθεί περίβολος μεσαιωνικού οικισμού και στη τοποθεσία "Γαλατιανή" ερείπια εξωκλησιού.

Διοικητικά

Ως οικισμός αναγνωρίστηκε επίσημα το 1961. Σύμφωνα με το σχέδιο Καλλικράτης ανήκει στο δήμο Σαμοθράκης και με την απογραφή του 2011 έχει πληθυσμό 41 κατοίκους.
Μάρτιν Ρούνεϊ

Καριέρα

Έχει στην κατοχή του ένα χάλκινο σε Ολυμπιακούς Αγώνες (2008). Στο Παγκόσμιο Πρωτάθλημα του Βερολίνου ήταν ασημένιος στα 4x400. 6 χρόνια μετά, στο Παγκόσμιο Πρωτάθλημα του Πεκίνου ήταν 3ος στο ίδιο αγώνισμα. Στο Παγκόσμιο Πρωτάθλημα Στίβου 2017 ήταν επίσης τρίτος στα 4x400. Σε Ευρωπαϊκά Πρωταθλήματα έχει 3 χρυσά, 2 ασημένια και 1 χάλκινο σε αγωνίσματα των 400 και 4x400 μέτρων σκυταλοδρομίας.
Ιχθυοτροφείο

Με το όνομα ιχθυοτροφείο, κοινώς διβάρι, ή βιβάρι, ή γιβάρι, φέρεται οποιαδήποτε εγκατάσταση στην οποία επιχειρείται ιχθυοκαλλιέργεια.

Γενικά

Στις εγκαταστάσεις αυτές καταβάλλεται συστηματική και μεθοδική προσπάθεια για τον εφοδιασμό και εκτροφή γόνου και στη συνέχεια διατήρηση ανάπτυξη και πολλαπλασιασμό συγκεκριμένων ειδών ψαριών, μεγάλης τροφικής και κατ΄ επέκταση οικονομικής αξίας. Συνηθέστερα είδη ψαριών ελληνικών ιχθυοτροφείων είναι τσιπούρες, λαβράκια, κέφαλοι, χέλια, πέστροφες, κυπρίνοι, γλώσσες κ.ά.
Στην Ελλάδα κατά κανόνα οι εγκαταστάσεις αυτές ανήκουν στο Δημόσιο που εκμισθώνονται (νοικιάζονται) σε ιδιώτες επιχειρηματίες, (πλειοδότες), μετά από δημοπρασίες.
Νικόλαος Παρίτσης

Βιογραφικά στοιχεία

Η καταγωγή του ήταν από την Μάδυτο της Θρακικής χερσονήσου. Γεννήθηκε στην Κωνσταντινούπολη το 1878. Πήγε σχολείο στην Μεγάλη του Γένους Σχολή. Αναγορεύτηκε Διδάκτωρ της Νομικής το 1898 και εργάστηκε ως δικηγόρος στην Κωνσταντινούπολη μέχρι το 1909, ενώ παράλληλα δημοσιογραφούσε.
Αργότερα εγκαταστάθηκε στην Μυτιλήνη όπου ίδρυσε και διεύθυνε για είκοσι δύο έτη την μαχητικότατη εφημερίδα «Σάλπιγγα». Από το 1915 ως το 1923 διετέλεσε Βουλευτής Μυτιλήνης. Το 1924 διορίστηκε Υπουργός - Γενικός Διοικητής Κρήτης, ενώ το 1931 διορίστηκε Νομάρχης Αττικής και Βοιωτίας, μέχρι της 5ης Δεκεμβρίου 1932. Το 1933 διορίστηκε Αναπληρωτής Γενικού Διοικητή Κρήτης.